সাতসকালে মেট্রো বিভ্রাট, চরম দুর্ভোগে যাত্রীরা

কলকাতা: শুক্রবার ফের বিপত্তি শহরের মেট্রোয় (Kolkata Metro)। অফিস টাইমে গিরিশপার্কের (Girish Park) পর বন্ধ পরিষেবা। আপ ও ডাউন লাইনে মেট্রো চলছে শহীদ ক্ষুদিরাম (Shahid Khudiram) থেকে গিরিশপার্ক পর্যন্ত। দমদম থেকে শোভাবাজার পর্যন্ত আপ ও ডাউন লাইনে বন্ধ পরিষেবা। ফলে বাধ্য হয়ে যাত্রীদের গিরিশপার্কেই নামতে হচ্ছিল। এ দিকে অফিস টাইমে পরিষেবা না পেয়ে প্রবল ক্ষোভ প্রকাশ করেন যাত্রীরা।

আরও পড়ুন: ‘ভোটার তালিকায় নাম উধাও’ বিষ্ফোরক কুণাল ঘোষ

মেট্রো সূত্রে খবর, দমদম-গিরিশ পার্ক সেকশনে কোনও প্রযুক্তিগত ত্রুটি দেখা দেওয়াতেই পরিষেবা বন্ধ রাখতে হয়েছে। প্রয়োজনীয় মেরামতির কাজ দ্রুত শেষ করে পুরো পরিষেবা স্বাভাবিক করার চেষ্টা চলছে, জানিয়েছে মেট্রো রেল কর্তৃপক্ষ।

ট্রেনের প্রযুক্তিগত ত্রুটিতে, প্রায় প্রতিদিনই কোনও না কোনও কারণে মেট্রো চলাচল ব্যাহত হচ্ছে। এর জেরে যাত্রীদের মধ্যে ক্ষোভ বাড়ছে, আর অফিসযাত্রীদের কাছে মেট্রো সফর হয়ে উঠছে চরম আতঙ্কের বিষয়। শুক্রবার সকালেও তারই পুনরাবৃত্তি। সকাল সওয়া ৮টা নাগাদ দমদম স্টেশনে ঘোষণা করা হয়, “অপরিহার্য কারণে আপ ও ডাউন লাইনে পরিষেবা বন্ধ।”

অফিস ও স্কুল টাইমে এমন হঠাৎ ঘোষণায় স্টেশনজুড়ে তীব্র ভিড়। অনেকে বিকল্প পথে রওনা হন, কিন্তু অধিকাংশ যাত্রীই অপেক্ষায় থেকে যান প্ল্যাটফর্মে। দীর্ঘক্ষণ পরও পরিষেবা স্বাভাবিক না হওয়ায় ক্ষোভে ফেটে পড়েন যাত্রীরা।

দেখুন আরও খবর: